Alpine F1 Team

Az Alpine F1 Team (ejtsd: alpín), jelenleg BWT Alpine F1 Team egy francia Formula–1-es csapat, amelynek székhelye az Egyesült Királyságban van. A francia Groupe Renault autóipari vállalat tulajdonában van. A csapat a 2021-es Formula–1 világbajnokságon debütált a Renault-ról az Alpine-re történő átrendeződés eredményeként, az Alpine márka népszerűsítése érdekében. A márkanevek ellenére az Alpine F1 Team továbbra is a Renault munkacsoportjaként szolgált, egészen a 2025-ös idény végéig. Jelenlegi pilótáik Pierre Gasly és Franco Colapinto. A csapat francia licensszel versenyez. Történet Az Alpine sportautó-gyártó szerepvállalása a Formula–1-ben egészen 1968-ig vezethető vissza, amikor az Alpine A350 Grand Prix autót építették Gordini V8-as motorral. A Mauro Bianchival végzett kezdeti zandvoorti tesztelést követően azonban a projekt befejeződött, amikor kiderült, hogy a motor körülbelül 300 lóerőt (220 kW) teljesít, szemben a Cosworth V8-as motorjainak 400-ával. 1975-ben a vállalat elkészítette az Alpine A500 prototípust, hogy teszteljen egy 1,5 literes V6-os turbómotort a Renault gyári csapata számára, amely végül 1977-ben debütált. Az a csapat, amely Alpine-ként versenyez, hosszú múltra tekinthet vissza a jogfolytonosság eredményeképp. 1981-ben még Toleman néven alapították, 1986-tól már mint Benetton vettek részt a sportág küzdelmeiben közel két évtizedig (ekkor kerültek mai székhelyükre, Enstone-ba), majd 2002-től a Renault gyári csapatává váltak, egészen 2011-ig. Ezután négy éven keresztül Lotus néven működtek tovább, 2016-től pedig újra gyári Renault csapatként. A közkeletű becenevén csak "enstone-i csapatként" emlegetett alakulat 1994-ben, 1995-ben, 2005-ben és 2006-ban is világbajnoki címet tudott szerezni. 2020 szeptemberében a Groupe Renault bejelentette, hogy az Alpine-t kívánja használni csapata új neveként az Alpine márka népszerűsítésére, így a csapat az Alpine F1 Team néven válik ismertté. 2023 júniusától kezdődően egy befektetőkből álló csapat 24 százalékos tulajdonrészt vásárolt, körülbelül 200 millió euróért. A befektetők közt volt található Ryan Reynolds színész, Patrick Mahomes és Travis Kelce amerikaifutball-játékos, Rory McIlroy golfozó, Anthony Joshua korábbi nehézsúlyú bokszbajnok, valamint Trent Alexander-Arnold és Juan Mata labdarúgók. Versenytörténet A Renault gyári csapataként (2021-2025) 2021-re a csapat leszerződtette a kétszeres világbajnokot, Fernando Alonsót a távozó Daniel Ricciardo helyére, aki ezzel immár harmadjára tért vissza az alakulathoz. Esteban Ocont megtartották a 2020-as Renault csapatból. Az Alpine továbbra is Renault motorokat használt, immár az egész mezőnyben egyedüliként. Ezzel eghyidejűleg a korábbi csapatfőnök Cyril Abiteboul bejelentette távozását. Abiteboult Davide Brivio váltotta, aki korábban a Suzukinál dolgozott a MotoGP-ben. Az Alpine első versenye azzal ért véget, hogy Alonso kénytelen volt feladni, miután a törmelékek miatt az autója túlmelegedett, Ocon pedig Sebastian Vettellel ütközött. A rossz kezdés ellenére, az Alpine a következő tizenöt futamon pontokat tudott szerezni, köztük Ocon révén egy győzelmet a 2021-es magyar nagydíjon. Ez volt az első győzelme egy francia motorral hajtott francia autót vezető francia pilóta számára azóta, hogy Alain Prost diadalmaskodott az 1983-as osztrák nagydíjon, továbbá az 1996-os monacói nagydíj óta is az első, hogy francia pilóta francia autóval győzzön. Fernando Alonso a katari nagydíjon még egy dobogós helyet begyűjtött a csapatnak, amely így konstruktőri ötödikként zárta az évet. 2022 januárjában a csapatfőnök, Marcin Budkowski és Alain Prost is elhagyta a csapatot. Otmar Szafnauert, aki korábban az Aston Martin tagja volt, jelentették be új csapatfőnökként, és vele érkezett Bruno Famin is, aki a motorfejlesztésért felelt. Oscar Piastri váltotta Danyiil Kvjatot a tesztpilótaként. 2022 februárjában a BWT a csapat névadó szponzora lett a fenntarthatósági törekvést célzó megállapodás keretében, amelynek eredményeképpen az autókon megjelent a rózsaszín festés, sőt bizonyos futamokon tiszta rózsaszínben versenyeztek - hasonlóképpen a korábban szponzorált Racing Point autóihoz. Az idényt kisebb megvillanások és folyamatos pontszerzések jellemezték - ilyen pozitív pillanat volt, hogy Alonso a második helyre kvalifikált a kanadai nagydíjon. Az évet a bajnoki negyedik helyen zárták. 2023-ban a csapatot elhagyta Alonso, miután ő több évre szóló szerződést szeretett volna kötni, de az Alpine csak egy évet ajánlott fel. Mindennek az volt az oka, hogy azt tervezték, hogy versenyzői akadémiájuk tagja, a tesztpilóta Oscar Piastri hamarosan állandó ülést kap. Be is jelentették őt, mint aki Alonso helyére ül, de általános megdöbbenésre Piastri nem sokkal később közölte, hogy neki nincs élő szerződése a csapattal. Szafnauer nyilvánosan kritizálta őt ezért, közölve, hogy tiszteletet várna el tőle a csapat iránt és hálát, amiért egyáltalán lehetőséget kapott tőlük. Az ügyet a Nemzetközi Automobil Szövetség is tárgyalta, és Piastrinak adtak igazat, aki 2023-tól a McLaren pilótája lett. Az Alpine végül Pierre Gaslyt igazolta le. Gasly és Ocon között a régmúltba visszanyúló kölcsönös ellenszenv állt fenn, így kérdéses volt, hogy együtt tudnak-e működni. Ráadásul Ocon már régebb óta volt a csapatnál és neki volt egyfajta beágyazottsága. A dolgok idény közben alaposan megváltoztak, amikor először kirúgták Laurent Rossit és a helyére Philippe Krief került, majd nem sokkal később Szafnauert és Alan Permane sportigazgatót is elbocsátották, Pat Fry technikai igazgató pedig az év végével hagyta el őket. Mindezek az átalakítások rányomták a csapatra is a bélyegüket: bár két dobogót is szereztek, végül csak konstruktőri hatodikok lettek. Versenyzőpárosukat megtartották 2024-re is, azonban az Alpine számára katasztrofálisan kezdődött az év. Az autójuk abszolút versenyképtelen volt, az első versenyeken övék volt az egész rajtrácson a leggyengébb. Emiatt átszervezték a tervezői részleget és többeket, akiket felelősnek tartottak ezért az eredményért, elbocsátottak. Újabb átalakulások kezdődtek: Bob Bell tanácsadó követte Alonsót, majd leigazolták David Sanchezt. Májusban aztán kiderült, hogy visszatér a csapathoz a sportágból botrányos körülmények közepette egyszer már távozni kényszerült Flavio Briatore, főtanácsadói szerepkörben. Év közben bejelentették Ocon távozását, valamint Bruno Faminét is, akinek a helyét már a holland nagydíjtól Oliver Oakes vette át a csapatfőnöki székben. A hátralévő versenyeken az Alpine döbbenetes javulást mutatott be, a São Pauló-i nagydíjon kettős dobogót is szereztek - ez volt az első kettős dobogójuk, és ha a jogfolytonosságot vesszük, az első a 2013-as koreai nagydíj óta, ahol a Lotus tette ugyanezt. Mindezeknek köszönhetően konstruktőri hatodikok lettek. Ocon az utolsó futamot már nem is teljesítette a csapattal, hanem a helyére a következő évtől őt váltó Jack Doohan ülhetett. A 2025-ös idényt a Gasly-Doohan párossal kezdték meg, noha Doohan feje felett folyamatosan ott lebegett az, hogy mások is pályáztak az ülésére. A főbb szponzorok közül távozott a BP és a Castrol, helyettük az Eni és a Valvoline érkezett. Az idény megint nem indult jól: a riválisokhoz képest gyengébb volt az autójuk, és a szezon első harmadában a pontszerzés is csodaszámba ment. Miamit követően a csapat körül ismét nagy változások történtek: váratlanul menesztették Oliver Oakes csapatfőnököt, akinek a helyét ideiglenesen Dave Greenwood és Flavio Briatore vették át. Doohantől is megváltak, jobban mondva tartalékpilótának minősítették vissza, azzal, hogy rotációs rendszerben fognak majd versenyezni Imolától Colapintóval. Colapinto leigazolása után is folytatódtak az Alpine küzdelmei a szezonban. A csapat az utolsó, gyári motorral induló évében a konstruktőri bajnokság utolsó helyén végzett, 46 ponttal lemaradva a 9. helyezett Sauber mögött. Az Alpine 2025-ben rekordot jelentő pontmennyiséggel végzett utolsóként a konstruktőri bajnokságban. Mercedes motorokkal (2026-) A Reanult, mivel a V6-os turbóhibrid korszak 2014-es kezdete óta nem hozott erős eredményeket a motorjával, 2024-ben bejelentette, hogy 2025 év végétől leállítja F1-es motorprogramját és ügyfélcsapatként működik tovább az Alpine. 2026-tól az Alpine a Renault gyári csapatából a Mercedes klienscsapatává minősül át. 2026-ban az Alpine megtartja Gaslyt, míg Colapinto teljes szezonos szerződést kapott. Eredmények (Félkövér: pole-pozíció, dőlt: leggyorsabb kör, a színkódokról részletes információ itt található) ‡ A futamon csak fél pontokat osztottak, mivel nem teljesítették a versenytáv 75%-át. Felső indexben jelölve a sprintfutamon elért helyezés, ha az pontszerzéssel járt együtt. E-sport eredmények Jegyzetek Fordítás Ez a szócikk részben vagy egészben az Alpine F1 Team című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként.